
REFERAT
privind aprobarea delimitarii zonei de influenţă a polului naţional de creştere Timişoara

În concordanţă cu politica de coeziune a Uniunii Europene, cu Strategia de Dezvoltare Teritorială a României pentru perioada 2007 – 2030, Cadrul Naţional Strategic de Referinţă (2007 – 2013) a stabilit ca obiectiv de dezvoltare naţională echilibrată implementarea unei strategii pentru dezvoltarea polilor de creştere existenţi sau în formare. 

Polii de creştere sunt definiţi ca zone cuprinzând nuclee (centre) urbane şi arealele lor înconjurătoare, care au capacitatea de a răspândi dezvoltarea economică în zonele adiacente şi în care se vor concentra investiţiile publice cu scopul maximizării impactului asupra dezvoltării regionale.

Astfel, prin Hotărârea de Guvern nr. 998/27.08.2008 pentru desemnarea polilor naţionali de creştere în care se realizează cu prioritate investiţii din programele cu finanţare comunitară şi naţională, publicată în Monitorul Oficial al României nr. 641/08.09.2008, municipiul Timişoara a fost desemnat ca pol naţional de creştere, alături de următoarele municipii: Braşov, Cluj-Napoca, Constanţa, Craiova, Iaşi şi Ploieşti. 
Conform Hotărârii de Guvern menţionate mai sus, pentru finanţarea polilor naţionali de creştere se alocă un procent de până la 50% din sursele financiare aferente Axei prioritare 1 "Sprijinirea dezvoltării durabile a oraşelor - poli urbani de creştere" a Programului Operaţional Regional 2007-2013. 
Programul Operaţional Regional (POR) este documentul strategic care implementează elemente ale Strategiei Naţionale de Dezvoltare Regională din cadrul Planului Naţional de Dezvoltare (PND) şi contribuie, alături de celelalte programe operaţionale (e.g. Programul Operaţional Sectorial Infrastructura de Transport, Programul Operaţional Sectorial Creşterea Competitivităţii Economice), la realizarea obiectivului Strategiei Naţionale de Dezvoltare Regională şi al Cadrului Naţional Strategic de Referinţă, respectiv diminuarea disparităţilor de dezvoltare economică şi socială dintre România şi media dezvoltării statelor membre ale UE.
Axa prioritară 1 a Programului Operaţional Regional are ca obiectiv creşterea calităţii vieţii şi crearea de noi locuri de muncă, prin reabilitarea infrastructurii urbane şi îmbunătăţirea serviciilor urbane, inclusiv a serviciilor sociale, precum şi prin dezvoltarea structurilor de sprijinire a afacerilor şi a antreprenoriatului. Se vor finanţa pe baza unor planuri integrate de dezvoltare, proiecte promovate de poli de creştere – alcătuiţi dintr-un mare centru urban şi zona sa de influenţă (areal de antrenare), pe de o parte, şi poli de dezvoltare urbană, constituiţi din oraşe cu peste 10.000 de locuitori.

În cazul polilor de creştere, in vederea accesarii fondurilor este necesara elaborarea Planului Integrat de Dezvoltare Urbană (P.I.D.U.), document de planificare comprehensivă a dezvoltării întregului areal al polului de creştere, în care se corelează politicile sectoriale - economice, sociale, de mediu, transport - cu politicile teritoriale şi se implementează prin proiecte  individuale, în scopul realizării unei dezvoltări durabile. 
În regiunea de vest a României, Timişoara este singurul pol de creştere, singurul oraş ce poate difuza dezvoltare economică în întreaga regiune.

Timişoara polarizează în prezent peste 80% din rezultatul economic al judeţului şi peste 30% din cel al regiunii. Serviciile financiar bancare, centrele comerciale cele mai mari sunt situate în municipiu. În Timişoara sunt instituţiile culturale mari (teatre, opera, filarmonica, muzee, galerii), mari universităţi (peste 50.000 studenţi). Pentru ca economia locală să continue să crească, este necesară o extindere spaţială a zonei urbane. Aceasta se poate realiza în condiţiile în care confortul urban se extinde şi în zonele periurbane. Deşi în dezvoltarea lor spaţială unele zone construite ale municipiului şi ale unor localităţi limitrofe acestuia au ajuns în contact, existând zone construite compacte, acestea sunt discontinue ca structură urbană, iar infrastructura tehnico-edilitară şi dotarile socio-economice sunt nesatisfăcătoare. Pe de altă parte, municipiul Timişoara are nevoie de spaţiu pentru construirea de dotări şi obiective noi (centre expoziţionale, dotări sportive şi de agreement, noi parcuri industriale etc). Transferul acestora spre comunele periurbane este avantajos atât pentru municipiu, cât şi pentru comunele periurbane.

Prin urmare, colaborarea cu comunele din arealul (zona) de influenţă al Municipiului Timişoara este necesară şi benefică. 
Primăria Municipiului Timişoara şi-a definit zonele de influenţă urbană în baza unor criterii ştiinţifice şi în conformitate cu standarde europene, precum accesibilitate/transport, dezvoltare economică, navetă/habitat, recreere/mediul înconjurător, care relevă faptul că influenţa urbanizatoare a oraşului Timişoara se desfăşoară deocamdată asupra primului inel de comune din jurul său, Timişoara influenţând direct şi evident procesul de acumulare infrastructurală, edilitară, demografică, de restructurare şi dezvoltare economică pe o rază de 15-20 km. Este un areal inclus în izocrona de 15 minute, de la limita intravilanului Timişoarei (pe căile rutiere), la care se adaugă 15-25 de minute necesare accesului spre diversele obiective de interes din oraş, cu mijloace auto proprii sau cu mijloacele de transport ale RATT.
Ca şi rezultat al acestei analize, Primăria Municipiului Timişoara a identificat următoarele limite ale zonei de influenţă urbană:
a. propunere restrânsă: Municipiul Timişoara + 12 comune periurbane/comunităţi (comunele periurbane/ comunităţile învecinate limitrofe din primul inel al oraşului), respectiv comunele Dumbrăviţa, Ghiroda, Moşniţa Nouă, Giroc, Şag, Sânmihaiu Român, Săcălaz, Dudeştii Noi, Sînandrei, Remetea Mare, Bucovăţ şi Giarmata.

b. propunere extinsă: Municipiul Timişoara + 15 comunităţi, adică 12 comune din primul inel al oraşului, respectiv comunele Dumbrăviţa, Ghiroda, Moşniţa Nouă, Giroc, Şag, Sânmihaiu Român, Săcălaz, Dudeştii Noi, Sînandrei, Remetea Mare, Bucovăţ şi Giarmata, la care se adaugă 3 comune situate în pe principalele căi de comunicaţie (autostrăzi) şi coridoare economice (autostrăzi), respectiv comunele Becicherecu Mic, Orţişoara şi Pişchia. Comuna Bechicerecu Mic este situată pe direcţia către frontiera cu Ungaria, comuna Orţişoara este traversată de autostrada Arad-Timişoara, iar comuna Pişchia se află în apropierea acestei autostrăzi.
Având în vedere cele menţionate mai sus, PROPUNEM comisiilor din cadrul Consiliului Local al Municipiului Timişoara:
· aprobarea delimitarii zonei de influenţă a polului naţional de creştere Timişoara, alcătuită din următoarele 15 comune: Dumbrăviţa, Ghiroda, Moşniţa Nouă, Giroc, Şag, Sânmihaiu Român, Săcălaz, Dudeştii Noi, Sînandrei, Remetea Mare, Bucovăţ, Giarmata, Becicherecu Mic, Orţişoara şi Pişchia, conform Anexei la prezentul referat.

